Priyanka Chopra

Varhainen elämä

Priyanka Chopra syntyi lääkärivanhemmille Jamshedpurissa nykyisessä Jharkhandin osavaltiossa. Hänellä on seitsemän vuotta nuorempi veli Siddharth. Perhe muutti usein, koska hänen vanhempansa työskentelivät lääkäreinä armeijassa. He asuivat useissa kaupungeissa Intiassa ja Yhdysvalloissa, missä Chopra on sanonut kokeneensa joskus kiusaamista ja rasismia.
Chopra kruunattiin Miss Intian ensimmäiseksi perintöprinsessaksi vuonna 2000 ja hän voitti Miss Maailma -kilpailun Lontoossa samana vuonna.

Näyttelijän ura

Chopra teki elokuvadebyyttinsä Vijayn vastanäyttelijänä tamilinkielisessä draamassa Thamizhan vuonna 2002. Seuraavana vuonna hän teki ensiesiintymisensä hindinkielisessä elokuvateollisuudessa toimintadraamassa The Hero: Love Story of a Spy. Hän voitti parhaan naistulokkaan Filmfare Awards -palkinnon (yhdessä Lara Duttan kanssa) roolistaan romanttisessa elokuvassa Andaaz. Seuraavana vuonna hän näytteli jännityselokuvassa Aitraaz, ja hänestä tuli toinen nainen, joka on voittanut Filmfare Awards -palkinnon parhaasta negatiivisesta roolista.
Muutaman huonosti menestyneen elokuvan jälkeen Chopra näytteli menestyselokuvissa Krrish ja Don vuonna 2006. 
Chopra voitti sekä National Film Awards -palkinnon että Filmfare Awards -palkinnon parhaasta naispääosasta vuoden 2008 draamaelokuvasta Fashion. Hän voitti parhaan naispääosan Filmfare Awards -kriitikkopalkinnon mustasta komediasta 7 Khoon Maaf vuodelta 2011. Chopra sai yksimielistä ylistystä roolisuorituksestaan autistisena naisena draamakomediassa Barfi! vuonna 2012.  Hän voitti parhaan naissivuosan Filmfare Awards -palkinnon historiallisesta draamaelokuvasta Bajirao Mastani vuodelta 2015.
Vuonna 2015 Chopra valittiin näyttelemään pääroolia yhdysvaltalaisessa televisiosarjassa Quantico. Hän näytteli FBI-alokas Alex Parrishia, jota epäillään terrori-iskun suunnittelusta. Hän voitti roolistaan People’s Choice Awards -palkinnon ensimmäisenä eteläaasialaisena näyttelijänä.
Chopran ensimmäinen kansainvälinen elokuvarooli oli antagonisti Victoria Leedsin rooli yhdysvaltalaisessa toimintakomediassa Baywatch, joka sai ensi-iltansa vuonna 2017. Seuraavana vuonna sai ensi-iltansa hänen toinen yhdysvaltalainen elokuvansa A Kid Like Jake.

Laulajan ura

Chopran ensimmäinen nauhoitus oli ”Ullathai Killadhe” elokuvaan Thamizhan vuonna 2002. Chopran ensimmäinen single ”In My City” ilmestyi vuonna 2012. Toinen single ”Exotic” ilmestyi vuonna 2013 ja se nousi ensimmäiselle sijalle Intian iTunesissa. Kolmas single ”I Can’t Make You Love Me” oli cover-versio Bonnie Raittin samannimisestä kappaleesta ja se julkaistiin huhtikuussa 2014.

Julkisuuskuva

Chopra on toiminut useiden merkkien mainoskasvona, muun muassa Nokian, Levi’sin ja Nikonin. Vuonna 2013 Choprasta tuli ensimmäinen intialainen Guessin malli, jonka toimitusjohtaja Paul Marciano kuvaili häntä ”nuoreksi Sophia Loreniksi”. Aseem Chhabran kirjoittama elämäkerta nimeltään Priyanka Chopra: The Incredible Story of a Global Bollywood Star julkaistiin vuonna 2018. Intian tiedotusvälineet käyttävät Choprasta usein lempinimeä ”Piggy Chops”, jonka hän sai elokuvan Bluffmaster! muilta näyttelijöiltä vuonna 2005.

Yksityiselämä

Chopra on uskonnoltaan hindu ja hän suorittaa joka aamu pujan kotonaan sekä matkustaessaan. Chopra kihlautui laulaja Nick Jonasin kanssa heinäkuussa 2018. He avioituivat sekä kristityin että hindulaisin seremonioin Umaid Bhawan palatsissa Jodhpurissa joulukuussa 2018.